Fis-26 ta' Frar 2018 il-Kunsill laħaq qbil mal-Parlament Ewropew dwar kif miżuri adottati mill-Organizzazzjoni Reġjonali għall-Ġestjoni tas-Sajd fin-Nofsinhar tal-Paċifiku (SPRFMO) jiġu inkorporati fil-leġislazzjoni tal-UE. Ir-regolament maqbul li jistabbilixxi l-miżuri ta' ġestjoni, konservazzjoni u kontroll applikabbli fiż-żona tal-konvenzjoni tas-SPRFMO japplika għal bastimenti tas-sajd tal-UE li jistadu fiż-żona tal-konvensjoni tas-SPRFMO jew, fil-każ ta' trasbordi, għall-ispeċijiet maqbuda fiż-żona tal-konvenzjoni tas-SPRFMO. Japplika wkoll għal bastimenti tas-sajd ta' pajjiżi terzi li jidħlu f'portijiet tal-UE u li jġorru prodotti tas-sajd maqbuda fiż-żona tal-konvenzjoni. Ir-rwol attiv tal-UE fl-organizzazzjonijiet għall-ġestjoni tas-sajd internazzjonali u l-qbil tal-lum huma xhieda tal-impenn tal-Ewropa għall-konservazzjoni fit-tul u l-użu sostenibbli tar-riżorsi tas-sajd madwar id-dinja. Rumen Porodzanov, Ministru għall-agrikoltura, l-ikel u l-forestrija tar-Repubblika tal-Bulgarija u President tal-Kunsill Il-regolament maqbul jieħu kont bis-sħiħ tad-deċiżjoni l-aktar reċenti li ttieħdet fis-sitt laqgħa tal-Kummissjoni SPRFMO (COMM6) f'Lima, il-Perù, mit-30 ta' Jannar sat-3 ta' Frar 2018. Is-SPRFMO hija organizzazzjoni intergovernattiva li hija impenjata fil-konservazzjoni fit-tul u l-użu sostenibbli tar-riżorsi tas-sajd tal-Oċean tan-Nofsinhar tal-Paċifiku. L-Unjoni Ewropea hija parti kontraenti. Attwalment, ir-riżorsi kummerċjali ewlenin mistagħda fiż-żona SPRFMO huma s-sawrell u l-klamarun Humboldt fix-Xlokk tal-Paċifiku u, fi grad ferm inqas, speċijiet tal-baħar fond spiss assoċjati ma' muntanji fil-baħar fil-Lbiċ tal-Paċifiku. Il-passi li jmiss Il-qbil għad irid jiġi approvat mill-ambaxxaturi tal-UE mlaqqgħin fil-Kumitat tar-Rappreżentanti Permanenti tal-Kunsill (Coreper). Wara l-approvazzjoni formali mill-Kunsill, il-leġislazzjoni l-ġdida ser tiġi ppreżentata lill-Parlament Ewropew għal vot fl-ewwel qari u lill-Kunsill għall-adozzjoni finali. Sussegwentement, ir-regolament ser jidħol fis-seħħ fit-tielet jum wara dak tal-pubblikazzjoni tiegħu f' Il-Ġurnal Uffiċjali tal-Unjoni Ewropea